Javaslat A TANÁCS HATÁROZATA az Európai Közösség és tagállamai, valamint Ukrajna között a polgári globális műholdas navigációs rendszerről (GNSS) szóló együttműködési megállapodás megkötéséről /* COM/2012/0569 final - 2012/0274 (NLE) */





EGYÜTTMŰKÖDÉSI MEGÁLLAPODÁS AZ EURÓPAI KÖZÖSSÉG ÉS TAGÁLLAMAI, VALAMINT UKRAJNA KÖZÖTT A POLGÁRI GLOBÁLIS MŰHOLDAS NAVIGÁCIÓS RENDSZERRŐL (GNSS) AZ EURÓPAI KÖZÖSSÉG, a továbbiakban: a Közösség, valamint A BELGA KIRÁLYSÁG, A CSEH KÖZTÁRSASÁG, A DÁN KIRÁLYSÁG, A NÉMETORSZÁGI SZÖVETSÉGI KÖZTÁRSASÁG, AZ ÉSZT KÖZTÁRSASÁG, A GÖRÖG KÖZTÁRSASÁG, A SPANYOL KIRÁLYSÁG, A FRANCIA KÖZTÁRSASÁG, ÍRORSZÁG, AZ OLASZ KÖZTÁRSASÁG, A CIPRUSI KÖZTÁRSASÁG, A LETT KÖZTÁRSASÁG, A LITVÁN KÖZTÁRSASÁG, A LUXEMBURGI NAGYHERCEGSÉG, MAGYARORSZÁG, A MÁLTAI KÖZTÁRSASÁG, A HOLLAND KIRÁLYSÁG, AZ OSZTRÁK KÖZTÁRSASÁG, A LENGYEL KÖZTÁRSASÁG, A PORTUGÁL KÖZTÁRSASÁG, A SZLOVÉN KÖZTÁRSASÁG, A SZLOVÁK KÖZTÁRSASÁG, A FINN KÖZTÁRSASÁG, A SVÉD KIRÁLYSÁG, NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA, egyrészről, az Európai Közösséget létrehozó szerződés szerződő felei, a továbbiakban: tagállamok, valamint másrészről, UKRAJNA, a továbbiakban: a szerződő felek FIGYELEMBE VÉVE a polgári felhasználású globális műholdas navigációs rendszer fejlesztésére irányuló közös érdeket, FELISMERVE a GALILEO Európai Közösség és Ukrajna navigációs és információs infrastruktúrájához való hozzájárulásának jelentőségét, FELISMERVE Ukrajna műholdas navigációs tevékenységeinek fejlettségét, FIGYELEMBE VÉVE Ukrajnában, az Európai Közösségben és a világ más területein a GNSS-alkalmazások egyre növekvő fejlődését, A KÖVETKEZŐKBEN ÁLLAPODTAK MEG: 1. cikk A megállapodás célja A megállapodás célja, hogy ösztönözze, megkönnyítse és növelje a polgári globális műholdas navigációban résztvevő felek közötti együttműködést. 2. cikk Fogalommeghatározások E megállapodás alkalmazásában: „Pontosságnövelés”: olyan regionális vagy helyi mechanizmus, mint az Európai Geostacionárius Navigációs Átfedési Szolgáltatás (EGNOS). Ezek a mechanizmusok a felhasználók számára fokozottabb teljesítményt, például nagyobb pontosságot, hozzáférhetőséget, integritást és megbízhatóságot tesznek lehetővé. „GALILEO”: polgári irányítás alatt álló önálló európai polgári globális műholdas navigációs és időmérő rendszer, amelyet a Közösség és annak tagállamai a GNSS-szolgáltatások nyújtására terveztek és dolgoztak ki. A GALILEO működtetése magánfélre is átruházható. A GALILEO nyílt hozzáférésű, kereskedelmi célú, életbiztonsági, kutatási és mentési szolgáltatásokat, valamint egy korlátozott hozzáférésű, a közszféra engedélyezett felhasználóinak szükségleteit szem előtt tartó, hatóságilag szabályozott szolgáltatást foglal magában. „GALILEO nyilvános szolgáltatás”: a nyilvánosság számára hozzáférhető, ingyenes szolgáltatás. „GALILEO életbiztonsággal kapcsolatos szolgáltatás”: olyan nyilvános szolgáltatásra épülő szolgáltatás, amely további integritásra vonatkozó információkat, jelhitelesítést, szolgáltatási garanciákat, és más, például a légi és tengeri közlekedés során alkalmazott életbiztonsági megoldásokhoz szükséges funkciókat biztosít. „GALILEO kereskedelmi szolgáltatás”: professzionális alkalmazások kidolgozását lehetővé tevő szolgáltatás, amely nagyobb teljesítményt nyújt a nyilvános szolgáltatásokkal szemben, különösen a nagyobb adatátviteli sebesség, a szolgáltatási garanciák és a pontosság terén. „GALILEO kutató és mentő szolgáltatás”: a vészjelzők által leadott jelek gyorsabb és pontosabb helymeghatározásával, valamint válaszüzenetek küldésének képességével a kutatási és mentési műveletek hatékonyságát javító szolgáltatás. „GALILEO hatóságilag szabályozott szolgáltatás”: korlátozott hozzáférésű, védett helymeghatározó és időmérő szolgáltatás, amelyet kifejezetten a közszektor engedélyezett felhasználói által támasztott szükségletek kielégítésére fejlesztettek ki „GALILEO helyi elemei”: a használt fő konstellációból származó információkon túl a GALILEO-műhold navigációs és időmérési jeleit a felhasználók felé közvetítő helyi rendszerek. A helyi elemeket repülőterek, kikötők és városok vagy más, földrajzilag kihívást jelentő környékek körüli fokozott teljesítmény elérése érdekében lehet alkalmazni. A GALILEO egy általános megközelítést biztosít a helyi elemek kifejlesztéséhez a piaci általi elfogadás és a szabványosítás megkönnyítésének támogatása érdekében. „Globális navigációs és időmérő berendezés”: bármilyen polgári végfelhasználói berendezés, amelyet arra terveztek, hogy műholdas navigációs, helyzetmeghatározási vagy időmérési jeleket továbbítson, fogadjon vagy dolgozzon fel szolgáltatásnyújtás vagy regionális pontosságnöveléssel történő működés céljából. „Szabályozási intézkedés”: bármely törvény, rendelet, szabály, eljárás, határozat vagy egy fél hasonló közigazgatási intézkedése. „Interoperabilitás”: felhasználói szinten egy olyan helyzet, amelyben egy kétrendszerű vevő együtt tudja két rendszer jeleit használni, és ezáltal azonos vagy jobb teljesítményt ér el, mintha csak egy rendszert használna. A globális és a regionális műholdas navigációs rendszerek interoperabilitása fokozza a felhasználók számára rendelkezésre álló szolgáltatások minőségét. „Szellemi tulajdon”: az 1967. július 14-én Stockholmban létrjött, a Szellemi Tulajdon Világszervezetét létrehozó egyezmény 2. cikkében található fogalommeghatározás az irányadó. „Felelősség”: egy személy vagy jogalany által más személynek vagy jogalanynak okozott kár megtérítésének jogi felelőssége a különleges jogi alapelvekkel és szabályokkal összhangban. E kötelezettséget egy megállapodás (szerződéses felelősség) vagy egy jogszabály (szerződésen kívüli felelősség) írhatja elő. „Minősített adat”: a jogosulatlan hozzáférés ellen védelmet igénylő, bármilyen formájú információ, amelynek ismertté válása a felek vagy az egyes tagállamok alapvető érdekeit – a nemzetbiztonságot is ideértve – bármilyen mértékben sértheti. Az adat minősítését a minősítési jelölés jelzi. Az ilyen adatokat a felek a vonatkozó törvényeknek és jogszabályoknak megfelelően minősítik, és azokat bizalmas jellegük és integritásuk elvesztésével, valamint rendelkezésre állásuk megszűnésével szemben védik. 3. cikk Az együttműködés alapelvei A felek megállapodnak abban, hogy az e megállapodás hatálya alá tartozó együttműködési tevékenységek tekintetében a következő alapelveket alkalmazzák: 1. A jogok és kötelezettségek általános egyensúlyán alapuló kölcsönös előnyök. 2. Partnerség a GALILEO-programban a GALILEO igazgatására vonatkozó eljárásokkal és szabályokkal összhangban. 3. Kölcsönös lehetőségek biztosítása az Európai Közösség és Ukrajna polgári felhasználású GNSS-projekteiben való részvételre. 4. Az együttműködési tevékenységek szempontjából fontos információk megfelelő időben történő cseréje. 5. A szellemi tulajdonjogok megfelelő védelme e megállapodás 8. cikke (2) bekezdésének megfelelően. 4. cikk Az együttműködési tevékenységek területei 1. A műholdas navigációval és időmeghatározással kapcsolatos együttműködési tevékenységek területei a következők: rádióspektrum, tudományos kutatás és képzés, ipari együttműködés, kereskedelem és piacfejlesztés, szabványok, tanúsítási és szabályozási intézkedések, a GNSS globális és regionális földi pontosságnövelő rendszereinek fejlesztése, biztonság, felelősség és a költségek fedezése. A felek közös megegyezéssel kiigazíthatják e listát. 2. A felek kérésére az együttműködés következő területekre történő kiterjesztése az alábbiakra: 2.1. érzékeny GALILEO-technológiák és berendezések, amelyek az EU, az EU és az ESA-tagországok, az MTCR és a Wassenaar-megállapodás exportellenőrzési szabályozása alá tartoznak, valamint kriptográfia és jelentős adatvédelmi technológiák és berendezések, 2.2. a GALILEO-rendszer biztonsági felépítése (űrszegmens, földi és felhasználói szegmens), 2.3. GALILEO globális szegmenseinek biztonságvédelmi sajátosságai, 2.4. a kormányzati ellenőrzésű szolgáltatás a meghatározási, fejlesztési, végrehajtási, vizsgálati, értékelési és működési (igazgatás és felhasználás) szakaszokban, valamint 2.5. a műholdas navigációt és a GALILEO-t érintő minősített információk cseréje egy megfelelő, a felek között kötendő külön megállapodás tárgyát képezné. 3. E megállapodás nem érinti az Európai Közösség jogszabályai által a GALILEO program működtetése céljából létrehozott intézményi struktúrát. Nem érinti továbbá az atomsorompóval kapcsolatos kötelezettségvállalásoknak és a kettős felhasználású áruk exportellenőrzésének végrehajtására vonatkozó jogszabályokat, előírásokat és politikákat, valamint a technológiaátadás biztonságára és ellenőrzésére vonatkozó nemzeti intézkedéseket. 5. cikk Az együttműködési tevékenységek formái 1. Az alkalmazandó szabályozási intézkedéseikre is figyelemmel a felek a lehető legnagyobb mértékben támogatják az e megállapodás keretben meghatározott együttműködési tevékenységeket a 4. cikkben felsorolt területeken történő tevékenységeikben való részvételre vonatkozó hasonló lehetőségek biztosítása céljából. 2. A felek megállapodnak, hogy a 6-13. cikkben említett együttműködési tevékenységeket folytatják. 6. cikk Rádióspektrum 1. A Nemzetközi Távközlési Unió keretében eddig elért sikerekre építve a felek megállapodnak, hogy folytatják az együttműködést és egymás kölcsönös támogatását a rádióspektrum területén. 2. Ebben az összefüggésben a felek támogatják a megfelelő frekvenciaelosztást a GALILEO számára, hogy biztosítsák a GALILEO-szolgáltatások elérhetőségét a világszintű és különösen az Ukrajnában és a Közösségben jelenlévő felhasználók számára. 3. Mindemellett a felek elismerik a rádiónavigációs spektrum megszakítás és zavarás elleni védelmének fontosságát. E célból a feleknek fel kell kutatniuk a zavarforrásokat, és kölcsönösen elfogadható megoldásokat kell találniuk az ilyen zavarok megszüntetésére. 4. E megállapodás egyetlen rendelkezése sem értelmezhető úgy, hogy eltér az a Nemzetközi Távközlési Unió alkalmazandó rendelkezéseitől, ideértve a Nemzetközi Távközlési Unió Rádiószabályzatát is. 7. cikk Tudományos kutatás és képzés A felek közösségi és ukrajnai kutatási programokon keresztül támogatják a közös kutatási és képzési tevékenységeket a GNSS területén, beleértve az Európai Közösség kutatási és fejlesztési keretprogramját, az Európai Űrügynökség kutatási programjait, valamint az Európai Közösség és Ukrajna vonatkozó programjait. A közös kutatási és képzési tevékenységek hozzájárulnak a polgári felhasználású GNSS jövőbeli továbbfejlesztésére vonatkozó tervezéséhez. A felek megállapodnak abban, hogy meghatározzák a megfelelő mechanizmusokat a hatékony kapcsolatok, valamint a kutatási és a képzési programokban való részvétel biztosítása céljából 8. cikk Ipari együttműködés 1.A felek ösztönzik és támogatják a két fél ipara közötti együttműködést, beleértve a közös vállalatokat és az érintett ipari társulásokban való kölcsönös részvételt a GALILEO-rendszer felállítása, valamint a GALILEO-alkalmazások és szolgáltatások alkalmazásának és fejlesztésének az előmozdítása céljából. 2. Az ipari együttműködés megkönnyítése érdekében a felek a legmagasabb nemzetközi szabványokkal összhangban biztosítják a szellemi, az ipari és a kereskedelmi tulajdonjogok megfelelő és hatékony védelmét a GALILEO/EGNOS működése és fejlesztése szempontjából releváns területeken és ágazatokban, beleértve az említett szabványok hatékony végrehajtását is 3. Az érzékeny, kifejezetten a GALILEO-program számára kifejlesztett vagy a program által finanszírozott érzékeny árucikkek és technológiák Ukrajnából harmadik országokba történő kivitelét az illetékes GALILEO biztonsági hatóságnak előzetesen engedélyeznie kell, amennyiben a hatóság ajánlása szerint az említett árukhoz és technológiákhoz az alkalmazandó szabályozási intézkedésekkel összhangban kiviteli engedély szükséges. A 4. cikk (2) bekezdésében említett bármely külön megállapodásnak is ki kell dolgoznia egy megfelelő mechanizmust, amely alapján Ukrajna ajánlja, hogy mely árukhoz szükséges exportengedélyezés. 4. A felek ösztönzik Ukrajnában és a Közösségben a GALILEO-programban résztvevő különböző érdekeltek közötti kapcsolatok erősítését az ipari együttműködéssel összefüggésben. 9. cikk Kereskedelem és piacfejlesztés 1. A felek ösztönzik a közösségi és az ukrajnai műholdas navigációs infrastruktúrával, felszerelésekkel, a GALILEO helyi elemeivel és alkalmazásaival történő kereskedelmet és az ezekbe történő beruházásokat. 2. E célból a felek növelik a GALILEO műholdas navigációs tevékenységek közismertségét, meghatározzák a GNSS-alkalmazások esetén a növekedés lehetséges akadályait, és meghozzák a megfelelő intézkedéseket e növekedés megkönnyítése érdekében. 3. A felhasználók igényeinek meghatározása és az azokra adott hatékony válaszok érdekében a Közösség és Ukrajna megfontolja egy nyilvános GNSS felhasználói fórum létrehozását. 10. cikk Szabványok, tanúsítás és szabályozási intézkedések 1. A felek elismerik a globális műholdas navigációs szolgáltatásokat érintő összehangolt megközelítés értékét a szabványosítás és a tanúsítás nemzetközi fórumain. A felek közösen támogatják különösen a GALILEO-szabványok kidolgozását, és előmozdítják azok világszerte és Ukrajnában történő alkalmazását, miközben hangsúlyt fektetnek a más GNSS rendszerekkel való interoperabilitásra is. Az együttműködés célja, hogy előmozdítsa a GALILEO-szolgáltatások világszintű navigációs és időmeghatározási szabványokként való, széles körben történő innovatív alkalmazását nyilvános, kereskedelmi és élet-biztonsági célokból. A felek megállapodnak, hogy kedvező feltételeket teremtenek a GALILEO-alkalmazások fejlesztéséhez. 2. Ennek következtében a felek az e megállapodás célkitűzéseinek előmozdítsa és végrehajtása érdekében különösen a Nemzetközi Polgári Repülési Szervezetben, az EUROCONTROL-ban, a Nemzetközi Tengerészeti Szervezetben és a Nemzetközi Távközlési Unióban felmerülő, GNSS-t érintő valamennyi kérdésben együttműködnek. 3. Kétoldalú szinten a felek biztosítják, hogy a GNSS-t érintő működési és műszaki szabványokhoz, tanúsításhoz, valamint az engedélyezési követelményekhez és eljárásokhoz kapcsolódó intézkedések nem állítanak szükségtelen akadályt a kereskedelem elé. A nemzeti követelményeknek objektív, hátrányos megkülönböztetéstől mentes és előre meghatározott, átlátható kritériumokon kell alapulniuk. 11. cikk A GNSS globális és regionális földi pontosságnövelő rendszereinek kifejlesztése 1. A felek együttműködnek a GALILEO/EGNOS integritásának, az EGNOS- és a GALILEO-szolgáltatások folyamatosságának és más GNSS-rendszerekkel való interoperabilitásnak optimális biztosítékát szolgáló földi rendszerek meghatározásában és végrehajtásában. 2. Ebből a célból a felek regionális szinten együttműködnek egy, a GALILEO-rendszeren alapuló, regionális, földi kiterjesztő rendszer Ukrajnában történő kiépítése érdekében. Egy ilyen regionális rendszer célja, hogy regionális integritást és nagy pontosságú szolgáltatásokat biztosítson a GALILEO globális rendszere által nyújtott szolgáltatásokon kívül. Ennek előfutáraként a felek kitűzik az EGNOS kiterjesztését Ukrajna régiójában egy, az ukrajnai távolságmérő és integritás-ellenőrző állomásokat is magában foglaló földi infrastruktúrán keresztül. 3. Helyi szinten a felek megkönnyítik a GALILEO helyi elemeinek kifejlesztését. 12. cikk Biztonság 1. A felek meg vannak győződve arról, hogy a globális navigációs műholdrendszert védeni kell a visszaélésekkel, zavarással, megszakítással és ellenséges cselekményekkel szemben. 2. A felek megtesznek minden lehetséges lépést, hogy területükön biztosítsák a műholdas navigációs szolgáltatások és az azokhoz kapcsolódó infrastruktúra minőségét, folyamatosságát és biztonságát. 3. A felek elismerik, hogy az együttműködés fontos közös célkitűzés a GALILEO-rendszer és -szolgáltatások biztonságának biztosítása érdekében. 4. Ezért a felek megfontolják a GNSS biztonsági kérdéseivel foglalkozó megfelelő konzultációs csatorna felállítását. Gyakorlati intézkedéseket és eljárásokat kell meghatározni mindkét fél illetékes biztonsági hatóságai által a 4. cikknek megfelelően. 13. cikk Felelősség és költségmegosztás A felek adott esetben együttműködnek egy felelősségi rendszer és a költségmegosztási intézkedések meghatározásában és végrehajtásában, különösen a nemzetközi és regionális szervezetek keretén belül a polgári GNSS-szolgáltatások biztosításának megkönnyítése érdekében. 14. cikk Együttműködési mechanizmusok és információcsere 1. Az e megállapodás szerinti együttműködési tevékenységek koordinálását és megkönnyítését Ukrajna nevében az ukrán kormány, valamint a Közösség és annak tagállamai nevében az Európai Bizottság végzi. 2. Az 1. cikkben meghatározott célkitűzéssel összhangban e két szerv az Európai Közösségek és annak tagállamai, valamint Ukrajna között partnerséget létrehozó partnerségi és együttműködési megállapodás keretében létrehoz egy GNSS operatív bizottságot, a továbbiakban: „bizottság”, e megállapodás igazgatása céljából. A bizottság mindkét fél hivatalos képviselőiből áll, és megállapítja saját eljárási szabályzatát. Az operatív bizottság feladatai magukban foglalják: 2.1. az e megállapodás 4–13. cikkben említett különböző együttműködési tevékenységek előmozdítását, azokhoz ajánlások készítését és felügyeletét; 2.2. a feleknek számára történő tanácsadást azzal kapcsolatban, hogyan fokozzák és fejlesszék az együttműködésüket az e megállapodásban meghatározott alapelveknek megfelelően; 2.3. e megállapodás hatékony működésének és végrehajtásának felülvizsgálatát. 3. A bizottság rendszerint évente ülésezik. Az üléseket felváltva a Közösségben és Ukrajnában kell tartani. Bármely fél kérésére további ülések tarthatók. A bizottság költségeit vagy a nevében felmerült költségeket az a fél viseli, akihez a hivatalos képviselők tartoznak. Az utazási és tartózkodási költségeken kívüli, a bizottság üléseihez közvetlenül kapcsolódó költségeket a fogadó fél viseli. A bizottság különböző tárgykörökhöz közös technikai munkacsoportokat állíthat fel, amennyiben a felek azt szükségesnek ítélik. 4. Bármely érintett ukrajnai szervezet részt vehet a Galileo Közös Vállalkozásban vagy az Európai GNSS felügyelő hatóságban az alkalmazandó jogszabályokkal és eljárásokkal összhangban. 5. A felek ösztönzik a két fél intézményei és vállalkozásai közötti, a műholdas navigációt érintő információcserét. 15. cikk Finanszírozás 1. A GALILEO Közös Vállalkozáson keresztül a GALILEO-programhoz való ukrajnai hozzájárulás összege és módja külön megállapodás tárgyát képezi, figyelemmel az alkalmazandó jogszabályok intézményi előírásaira is. 2. A felek a törvényi, rendeleti vagy közigazgatási rendelkezésekkel összhangban megtesznek minden megfelelő intézkedést és erőfeszítést, hogy megkönnyítsék az e megállapodás keretében tett együttműködési tevékenységekben részt vevő személyek területükre történő belépését, azok ott tartózkodását és kilépését, valamint az e megállapodás keretében tett együttműködési tevékenységekben felhasznált tőke, anyagok, adatok és felszerelések területükre történő behozatalát, jelenlétét és kivitelét. 3. A (2) bekezdés sérelme nélkül amennyiben az egyik fél együttműködési szabályozása a másik fél résztvevői számára pénzügyi támogatásról rendelkezik, az egyik fél részéről a másik fél résztvevői számára nyújtott minden ilyen támogatás vagy pénzügyi hozzájárulás az ezen intézkedések támogatása céljából adómentes, vámmentes és egyéb díjaktól mentes a mindkét fél területén érvényes törvényi, rendeleti vagy közigazgatási rendelkezésekkel összhangban. 16. cikk Konzultáció és vitarendezés 1. A felek bármelyik fél kérésére haladéktalanul konzultálnak minden olyan kérdésről, amely e megállapodás értelmezésével vagy alkalmazásával kapcsolatban felmerül. Az e megállapodás értelmezésével vagy alkalmazásával kapcsolatban felmerült bármely vitát a felek békés konzultációk útján rendezik. 2. Az (1) bekezdés ellenére a felek alkalmazhatják az Európai Közösségek és annak tagállamai, valamint Ukrajna között partnerséget létrehozó partnerségi és együttműködési megállapodás keretében megállapított vitarendezési eljárást. 17. cikk Hatálybalépés és felmondás 1. Ez a megállapodás azt a dátumot követő hónap első napján lép hatályba, amelyen a felek értesítik egymást az ehhez szükséges eljárások befejezéséről. Az értesítéseket az Európai Unió Tanácsa Főtitkárságának kell megküldeni, aki e megállapodás letéteményese. 2. E megállapodás lejárta vagy felmondása nem érinti az ennek keretében kötött bármely megállapodás érvényességét vagy időtartamát vagy a szellemi tulajdonjogokkal kapcsolatban felmerült egyedi jogokat és kötelezettségeket. 3. E megállapodás a felek kölcsönös megállapodásával írásban módosítható. Bárminemű módosítás az azt a napot követő hónap első napján lép hatályba, amelyen a felek értesítik egymást az ehhez szükséges eljárások befejezéséről. 4. E megállapodás öt éves időszakon keresztül marad hatályban, és az első öt éves időszak végén a felek általi közös megegyezéssel további öt éves időszakokra hosszabbítható meg. A megállapodást bármely fél felmondhatja 3 hónapos felmondási idővel a másik félnek intézett írásos bejelentéssel. Ez a megállapodás másolatban angol, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, spanyol, svéd, szlovák, szlovén és ukrán nyelven készült, amelyek mindegyike egyformán hiteles. INDOKOLÁS 1. A JAVASLAT HÁTTERE Ukrajna egyike annak a nyolc országnak, amelyek a műholdas navigációs berendezések, az alkalmazások és a regionális technológia területén jelentős technológiai szakértelemmel rendelkeznek. Az ukrán űripar az indítóberendezések és a kulcsfontosságú globális navigációs műholdas rendszerek (GNSS) alkatrészeinek tervezésében és gyártásában a világelsők között van. Ukrajna 2000 óta érdeklődést mutat az európai GNSS-projektek iránt, és hozzájárult a Galileo előfutáraként kifejlesztett regionális EGNOS-tesztrendszer kialakításához. 2010 óta tárgyalások folynak az EGNOS-rendszer Ukrajna területére történő kiterjesztéséről. Az EGNOS-rendszer Ukrajnára való kiterjesztése révén erősödni fog az EGNOS integritását Kelet-Lengyelországban, Romániában és Bulgáriában. 2003. október 7-én az EU-Ukrajna csúcsértekezleten elfogadták a műholdas navigációban való együttműködésről szóló Ukrajna–EU együttes nyilatkozatot. 2004. október 8-án a Tanács felhatalmazta a Bizottságot, hogy a polgári globális műholdas navigációs rendszerről szóló együttműködési megállapodás megkötéséről tárgyalásokat kezdjen Ukrajnával. Az egyrészről Ukrajna, másrészről az Európai Közösség és tagállamai között létrejött polgári globális műholdas navigációs rendszerről szóló együttműködési megállapodást 2005. december 1-jén írták alá. E megállapodás lehetővé teszi az EGNOS Ukrajnára történő kiterjesztését, valamint az együttműködést olyan területeken, mint a szabványosítás, a tanúsítás, a rádióspektrum, az ipari együttműködés, a kereskedelem és a piacfejlesztés. Az Európai Unió aláíró félként szereplő tagállamai befejezték a megállapodás hatálybalépésével kapcsolatos belső eljárásaikat. Bulgária és Románia a jegyzőkönyv elfogadásával a megállapodás részes felévé válik a Bolgár Köztársaság és Románia csatlakozásának feltételeiről, valamint az Európai Unió alapját képező szerződések kiigazításáról szóló okmány 6. cikke (2) bekezdésének megfelelően. A Bizottság felkéri a Tanácsot, hogy az Európai Parlament jóváhagyását követően az Európai Unió nevében fogadja el a megállapodás megkötéséről szóló következő határozatjavaslatot. 2012/0274 (NLE) Javaslat A TANÁCS HATÁROZATA az Európai Közösség és tagállamai, valamint Ukrajna között a polgári globális műholdas navigációs rendszerről (GNSS) szóló együttműködési megállapodás megkötéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak , 218. cikke (6) bekezdésének a) pontjával összefüggésben értelmezett 172. cikkére, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, tekintettel az Európai Parlament egyetértésére[1], mivel: (1) 2004. október 8-án a Tanács felhatalmazta a Bizottságot, hogy a polgári globális műholdas navigációs rendszerről (GNSS) szóló együttműködési megállapodás megkötéséről tárgyalásokat kezdjen Ukrajnával. (2) A 2005. november 15-i tanácsi határozatnak megfelelően az egyrészről Ukrajna, másrészről az Európai Közösség és tagállamai között létrejött polgári globális műholdas navigációs rendszerről (GNSS) szóló együttműködési megállapodást (a továbbiakban: megállapodás) 2005. december 1-jén írták alá. (3) Ez az együttműködési megállapodás szorosabb együttműködést tesz lehetővé Ukrajnával a műholdas navigáció területén. Az európai műholdas navigációs programok számos elemét hajtja végre. (4) A megállapodást az Európai Unió nevében jóvá kell hagyni, ELFOGADTA EZT A HATÁROZATOT: 1. cikk Az egyrészről az Európai Közösség és tagállamai, másrészről a Ukrajna között létrejött polgári globális műholdas navigációs rendszerről (GNSS) szóló együttműködési megállapodás az Európa Unió nevében jóváhagyásra kerül. A megállapodás szövegét csatolták e határozathoz. 2. cikk A Tanács elnöke kijelöli a megállapodás 17. cikkének (1) bekezdésében előírt, az Unió nevében az értesítés megtételére jogosult személyt, és közli az alábbiakat: „A Lisszaboni Szerződés 2009. december 1-jei hatálybalépésének következményeként az Európai Unió az Európai Közösség jogutódjává vált, és az említett időponttól fogva az Európai Unió gyakorolja az Európai Közösség valamennyi jogát és viseli az Európai Közösség valamennyi kötelezettségét. Ezért a megállapodás szövegében az »Európai Közösség«-re való hivatkozásokat »Európai Unió«-ként kell értelmezni.” 3. cikk A GNSS operatív bizottságban, valamint a megállapodás 14. cikke (4) bekezdésében említett közös technikai munkacsoportokban képviselendő uniós álláspontot a Bizottság javaslata alapján a Tanács fogadja el. 4. cikk Ez a határozat az elfogadásának napján lép hatályba. A határozatot az Európai Unió Hivatalos Lapjában[2] ki kell hirdetni. Kelt Brüsszelben, -án/-én. a Tanács részéről az elnök [1] Engedély kelte […201.]. [2] A megállapodás hatálybalépésének időpontját az Európai Unió Hivatalos Lapjában a Tanács Főtitkársága teszi közzé.